《七夕咏牛女诗》
南北朝·刘铄

秋动清风扇，火移炎气歇。广檐含夜荫，高轩通夕月。

安步巡芳林，倾望极云阙。组幕萦汉陈，龙驾凌霄发。

谁云长河遥，颇剧促筵越。沈情未申写，飞光已飘忽。

来对眇难期，今欢自兹没。

作者简介：（431—453）南朝宋宗室。彭城人，字休玄。宋文帝第四子。九岁封南平王。后为豫州刺史。刘劭杀宋文帝，以为中军将军。柳元景军至，劭挟铄同战。及平，宋孝武帝迎铄入军营。毒杀之。谥穆。